

ελληνικηδημοκρατια

**ΥΠΟΥΡΓΕΙΟ ΥΓΕΙΑΣ**

**ΕΘΝΙΚΟΣ ΟΡΓΑΝΙΣΜΟΣ ΦΑΡΜΑΚΩΝ**

##### **Μεσογείων 284, 155 62 Χολαργός, Αθήνα**

**Γραφείο Προέδρου**

**Email:med\_conf@eof.gr**

**Χολαργός, 19 Απριλίου**

**αριθ. πρωτ.32425**

**ΕΡΜΗΝΕΥΤΙΚΗ ΕΓΚΥΚΛΙΟΣ (81867/19.4.2013 εγκυκλίου)**

**1. Eπιχορήγηση Εταιρειών προϊόντων αρμοδιότητας ΕΟΦ προς Επαγγελματίες Υγείας - Επιστήμονες που εργάζονται στον τομέα παροχής υπηρεσιών υγείας, για τη συμμετοχή τους σε εκδηλώσεις εξωτερικού, τύπου Α΄**

Οι εταιρείες προϊόντων αρμοδιότητας ΕΟΦ, δύνανται να επιχορηγούν για την συμμετοχή τους σε Eπιστημονικές Εκδηλώσεις/Συνέδρια του Εξωτερικού (τύπου Α΄), Επιστήμονες Υγείας καθώς και επιστήμονες που εργάζονται στον τομέα παροχής υπηρεσιών υγείας. Απαραίτητη προϋπόθεση, το θέμα της Επιστημονικής Εκδήλωσης/ Συνεδρίου να συνάδει με την ειδικότητα και το αντικείμενο του συμμετέχοντα επιστήμονα.

**2. Οι Ε.Υ. συμμετέχουν σε Επιστημονικές εκδηλώσεις Εξωτερικού (τύπου Α΄) μεγάλου επιστημονικού ενδιαφέροντος, όπως :**

* Διεθνείς
* Εκδηλώσεις Ευρωπαϊκών χωρών (Εθνικά)
* Εκδηλώσεις χωρών Β. Αμερικής (Εθνικά)

που διοργανώνονται **από επιστημονικούς φορείς** αναγνωρισμένων ειδικοτήτων και εξειδικεύσεων.

**3.**Τα Πανελλήνια Συνέδρια πραγματοποιούνται όχι περισσότερο από μία φορά ετησίως.

**4.Χορηγίες Επιστημονικών εκδηλώσεων:**

Η υποστήριξη (συμπεριλαμβανομένου ή μη του χορηγικού πακέτου) Επιστημονικών εκδηλώσεων/Συνεδρίων από εταιρείες προϊόντων αρμοδιότητας ΕΟΦ, που οργανώνονται στο Εσωτερικό με έγκριση του ΕΟΦ, με εκθετήρια, δορυφορικά συμπόσια, διαλέξεις, διαφημίσεις, οργανωμένα γεύματα καθώς επίσης και γενική επιχορήγησή τους, δεν μπορεί να υπερβαίνει ανά εταιρεία προϊόντων αρμοδιότητας ΕΟΦ, τα παρακάτω όρια συμπεριλαμβανομένου ΦΠΑ:

* **Επιστημονικές εκδηλώσεις Διεθνείς , (Παγκόσμιε/Πανευρωπαϊκά), που πραγματοποιούνται στην Ελλάδα από επιστημονικούς φορείς του Εξωτερικού ή από κοινού με Ελληνικό επιστημονικό φορέα, έως 50.000€, ανά εταιρεία/χορηγό**
* **Επιστημονικές εκδηλώσεις Πανελλήνιας εμβέλειας, διάρκειας ≥ των τριών (3) ημερών και αριθμό ατόμων ≥ 100, έως 30.000€, ανά εταιρεία/χορηγό**
* **Επιστημονικές εκδηλώσεις ≤ των δύο (2) ημερών και αριθμό ατόμων ≤100, έως 20.000€ , ανά φαρμακευτική εταιρεία.**
* **Επιστημονικές εκδηλώσεις διάρκειας μιας (1) ημέρας ανεξαρτήτου συμμετοχής ατόμων, έως 10.000€ ανά εταιρεία/χορηγό.**

**5. Επιστημονικές εκδηλώσεις ( Τύπου Δ΄) Εσωτερικού – Εξωτερικού:**

α) Επιστημονικές εκδηλώσεις (τύπου Δ΄) στην Ελλάδα, οργανώνονται από εταιρείες προϊόντων αρμοδιότητας ΕΟΦ με έδρα εκτός Ελλάδος οι οποίες αναλαμβάνουν όλο το κόστος της εκδήλωσης , δεν έχουν προωθητικούς σκοπούς, αντιθέτως έχουν αποκλειστικά εκπαιδευτικό ή ερευνητικό χαρακτήρα, αποτελούν εξειδικευμένα fora, έχουν πλήρες επιστημονικό πρόγραμμα και συγκεντρώνουν ομιλητές υψηλού κύρους ( π.χ. εκπαιδευτικά σεμινάρια για ομιλητές ή για συγγραφή επιστημονικών άρθρων ή και διατριβών, CMEs, ερευνητικά προγράμματα κλπ). Ο αριθμός των συμμετεχόντων σε εκδηλώσεις τύπου Δ΄, από εταιρείες του εξωτερικού, δύναται να είναι απεριόριστος και με απεριόριστο αριθμό συμμετοχών.

Οι εκδηλώσεις τύπου Δ΄ από εταιρείες του εξωτερικού δεν υπόκεινται σε κανένα χρονικό περιορισμό κατάθεσης αίτησης (έντυπο αίτησης τύπου Δ΄).

β) Επιστημονικές εκδηλώσεις (τύπου Δ΄) στην Ελλάδα, οργανώνονται από εταιρείες προϊόντων αρμοδιότητας ΕΟΦ, με έδρα εντός Ελλάδος , οι οποίες αναλαμβάνουν όλο το κόστος της εκδήλωσης , δεν έχουν προωθητικούς σκοπούς, αντιθέτως έχουν αποκλειστικά εκπαιδευτικό ή ερευνητικό χαρακτήρα, αποτελούν εξειδικευμένα fora, έχουν πλήρες επιστημονικό πρόγραμμα και συγκεντρώνουν ομιλητές υψηλού κύρους ( π.χ. εκπαιδευτικά σεμινάρια για ομιλητές ή για συγγραφή επιστημονικών άρθρων ή και διατριβών, CMEs, ερευνητικά προγράμματα κλπ).

Πραγματοποιούνται στην έδρα της εταιρείας, προσφέρεται καφές ή αναψυκτικό. Δεν προβλέπεται διανυκτέρευση , εκτός από ειδικές περιπτώσεις για Ε.Υ. της περιφέρειας και για μία μόνο διανυκτέρευση, εφόσον το πρόγραμμα είναι πέραν των πέντε ωρών ( ισχύουν τα όρια δαπανών των εκδηλώσεων τύπου Α΄ Εσωτερικού, Β΄& Γ΄)

Η διοργάνωση εκδηλώσεων τύπου Δ΄, από εταιρείες με έδρα εντός Ελλάδος υπόκεινται στον ίδιο χρονικό περιορισμό κατάθεσης αίτησης με τις εκδηλώσεις τύπου Β΄ & Γ΄ (έντυπο αίτησης τύπου Δ΄).

Ο αριθμός των συμμετεχόντων σε εκδηλώσεις τύπου Δ΄, από εταιρείες προϊόντων αρμοδιότητας ΕΟΦ με έδρα εντός Ελλάδος, δύναται να είναι απεριόριστος, με ανώτερο αριθμό εκδηλώσεων δέκα (10) εκδηλώσεις/εταιρεία ετησίως.

**6. Συμμετοχή Ε.Υ. σε εκδηλώσεις Εσωτερικού- Εξωτερικού , εξαίρεση (α)**

Εάν ο Επαγγελματίας Υγείας είναι ‘’ομιλητής’’, ‘’πρόεδρος’’ , ‘’μέλος’’ της οργανωτικής επιτροπής, 1ος – 2ος και τελευταίος “συγγραφέας” σε εργασία (προφορική ανακοίνωση ή poster) που έχει εγκριθεί να παρουσιαστεί στην εκδήλωση . **Εάν η ομιλία ή ανακοίνωση είναι προϊόν συνεργασίας παραπάνω της μιας κλινικής ή του ενός εργαστηρίου τότε η εξαίρεση τύπου (α) περιλαμβάνει και τον τρίτο καθώς και τον προτελευταίο συγγραφέα ( 1ος – 2ος – 3ος προτελευταίος και τελευταίος συγγραφέας).**

**7. Συμμετοχή Ε.Υ. σε εκδηλώσεις Εξωτερικού, εξαίρεση (γ)**

Δυνατότητα συμμετοχής σε στοχευμένες εκπαιδευτικές δραστηριότητες στο Εξωτερικό **επί τη βάσει του προγράμματός τους** , π.χ. συμμετοχή σε ειδικά workshops (εκμάθηση ειδικών τεχνικών ενδοσκόπησης, ή χειρουργικής), ερευνητικά σεμινάρια (research seminars), εκπαιδευτικά μονοθεματικά σχολεία (π.χ Εuropena Respiratory School on monitoring airways diseases).

Στις Εκδηλώσεις/Συνέδρια της εξαίρεσης (γ) δύναται η κάθε εταιρεία προϊόντων αρμοδιότητας ΕΟΦ, να αποστέλλει έως πέντε (5) Ε.Υ. ανά εκδήλωση και οι Ε.Υ. δύνανται να συμμετάσχουν σε τρείς (3) εκδηλώσεις, ετησίως.

**8.** **Συμμετοχή Ε.Υ. σε Διεθνείς εκδηλώσεις/Συνέδρια που πραγματοποιούνται στην Ελλάδα**

**9.**Η συμμετοχή Ε.Υ. σε διεθνείς Επιστημονικές εκδηλώσεις/ Συνέδρια στην Ελλάδα , που διοργανώνονται από Επιστημονικούς φορείς του Εξωτερικού ή σε συνεργασία με Ελληνικούς επιστημονικούς φορείς, θεωρείται συμμετοχή σε Επιστημονική Εκδήλωση Εσωτερικού.

**10.** Η επιχορήγηση Ε.Υ. σε Επιστημονικές εκδηλώσεις Εσωτερικού μόνο της εγγραφής δεν προσμετρείται στα αριθμητικά όρια συμμετοχής, εφόσον δεν συνοδεύεται με έξοδα μεταφοράς και παραμονής.

**11.** Οι Eταιρείες προϊόντων αρμοδιότητας ΕΟΦ, που δεν εισάγουν απολογιστικά στοιχεία στη βάση δεδομένων (Data base) του ΕΟΦ, θα αποκλείονται για ένα έτος από οποιαδήποτε πραγματοποίηση Εκδήλωσης τύπου Β΄ Γ΄ ή αποστολή Ε.Υ. στο Εξωτερικό, σε εκδηλώσεις τύπου Α΄.

**12.** Οι Ε.Υ. που ξεπερνούν το όριο συμμετοχών τους σε εκδηλώσεις Εσωτερικού – Εξωτερικού ή δεν υποβάλλουν στην εταιρεία /χορηγό πιστοποιητικό παρακολούθησης ή δεν έχουν λάβει εκπαιδευτική άδεια από τον φορέα εργασίας, θα αποκλείεται η επιχορηγούμενη συμμετοχή τους, για ένα έτος, από οποιαδήποτε Επιστημονική εκδήλωση .

**13. Τα Νοσοκομεία , Πανεπιστημιακές κλινικές , εργαστήρια, κλινικές του ΕΣΥ έχουν τη δυνατότητα οργάνωσης μόνοι ή από κοινού, Επιστημονικών εκδηλώσεων.** Η διάρκεια των εκδηλώσεων δεν μπορεί να ξεπερνά τις δύο ημέρες και η επιχορήγηση έως το ποσό των 1.500€ ημερησίως, συνολικά .

* Με ελεύθερη συμμετοχή
* Εγγύς της πόλης, που βρίσκεται το Νοσοκομείο (πρώην νομό ή παρακείμενο πρώην νομό)
* Κατά προτίμηση στο αμφιθέατρο του Νοσοκομείου
* Χωρίς stands φαρμακευτικών Εταιρειών

**14.** Η φιλοξενία Ε.Υ σε συνέδρια Εξωτερικού θα πρέπει να πραγματοποιείται σε ξενοδοχεία 4 αστέρων και μόνο σε ειδικές περιπτώσεις σε ξενοδοχεία 5 αστέρων κατόπιν αιτιολόγησης.

**15.**Το ανώτερο κόστος, συμμετοχής των Επαγγελματιών Υγείας σε Επιστημονικές εκδηλώσεις/Συνέδρια του Εξωτερικού, καθορίζεται για διαμονή στα 280,00€ και για διατροφή στα 70,00€ ημερησίως, χωρίς ΦΠΑ.

**16.** Το κόστος φιλοξενίας των Επαγγελματιών Υγείας σε Επιστημονικές εκδηλώσεις/συνέδρια του Εσωτερικού, δεν μπορεί να υπερβαίνει τα 250€ ημερησίως 70€ το ανώτερο κόστος διατροφής και 180,00€ το ανώτερο κόστος διαμονής, χωρίς ΦΠΑ.

**17**.Καθορισμός πλαφόν στην δαπάνη του ξενοδοχείου, για τις εκδηλώσεις Εσωτερικού, βάσει της τιμής και όχι αξιολόγηση βάσει των αστεριών του ξενοδοχείου.

**18.** Προσθήκη μιας ακόμη περιόδου υποβολής αιτήσεων ( Μάρτιος), για τις εκδηλώσεις (τύπου Α΄) Εσωτερικού.

**19.** Απαγορεύεται η οικονομική κάλυψη από τις εταιρείες προϊόντων αρμοδιότητας ΕΟΦ οποιωνδήποτε εξόδων συνοδών μελών (ΚΥΑ ΔΥΓ3α/οικ.82161/24.8.2012)

**20.** **Παροχή πρόσβασης σε επιστημονικές εκδηλώσεις / Συνέδρια ή και ερευνητικές εκδηλώσεις, στο Εξωτερικό – Εσωτερικό, μέσω διαδικτύου**

Οι εταιρείες προϊόντων αρμοδιότητας ΕΟΦ, μπορούν να υποστηρίζουν οικονομικά τους Επαγγελματίες Υγείας (ατομικά ή ομαδικά), με την παροχή κωδικών πρόσβασης, για τη συνέχιση της εκπαίδευσης, μέσω της αξιοποίησης της τεχνολογίας.

Επιχορήγηση παρακολούθησης μέσω διαδικτύου, Επιστημονικών εκδηλώσεων Εσωτερικού , απαραίτητη προϋπόθεση ο διοργανωτής /επιστημονικός φορέας να έχει έγκριση από τον ΕΟΦ για την εκδήλωση, συμπεριλαμβανομένης της αναμετάδοσής της.

Για τις ομαδικές παρακολουθήσεις μέσω διαδικτύου, επιτρέπεται μόνο η προσφορά καφέ/ αναψυκτικού τα έξοδα για το χώρο και τις εγκαταστάσεις καλύπτονται από την εταιρεία/χορηγό.

**21. Σύγκλιση ευρύτερης σύσκεψης με τους εμπλεκόμενους φορείς ΕΟΦ, ΚΕΣΥ, ΣΦΕΕ, ΠΕΦ, ΣΕΠΤΕ, ΣΑΦΕΕ**

Τέσσερις (4) φορές ετησίως θα συγκαλείται ευρύτερη σύσκεψη από τους εμπλεκόμενους φορείς ΕΟΦ, ΚΕΣΥ, ΣΦΕΕ, ΠΕΦ, ΣΕΠΤΕ, ΣΑΦΕΕ, με σκοπό την ενημέρωση, την ανταλλαγή απόψεων για την εφαρμογή της εγκυκλίου και θα προτείνονται παρεμβάσεις στα πλαίσια διαφάνειας, κοινής αποδοχής και αμοιβαίου οφέλους.

**Εσωτερική διανομή**

Γραφείο Προέδρου

Γραφείο Α΄ Αντιπροέδρου

Γραφείο Β΄ Αντιπροέδρου

Ο ΠΡΟΕΔΡΟΣ ΤΟΥ ΕΟΦ

ΚΑΘΗΓΗΤΗΣ Ι. ΤΟΥΝΤΑΣ